3F og HK kræver højere straf for sexchikane efter sag fra Syvsten Kro.

Godtgørelser for sexchikane efter ligebehandlingsloven er uhørt lave og afskrækker ikke krænkerne fra at udøve chikanen. Det mener både 3F og HK, der kræver beløbet hævet, skriver Fagbladet 3F. Kravet kommer i kølvandet på en sexchikanesag fra Syvsten Kro i Nordjylland. Her skal kroejeren betale 25.000 kroner i erstatning til en kokkeelev for langvarig og grov sexchikane, dels i form af tilråb som "luder" og "smatso", dels ved berøring af hendes bryst. Konsulent i 3F Ilse I. Werrenrath mener, at 25.000 kroner er "meget lavt for de ekstremt grove ting" den kvindelige elev har været udsat for. Ifølge HK's næstformand Mette Kindberg skal erstatninger for sexchikane være væsentligt højere. - De er så lave, at de ikke afskrækker fra at udøve sexchikane. Vi har arbejdsgivere, der udser sig de svageste ansatte og bliver ved med sexchikanere, fordi de slipper latterligt billigt fra det, siger Mette Kindberg til Fagbladet 3F.